《百字令 几上凝尘戏画梅一枝》
宋代·胡惠斋

小斋幽僻，久无人到此，满地狼藉。几案尘生多少憾，把玉指亲传踪迹。

画出南枝，正开侧面，花蕊俱端的。可怜风韵，故人难寄消息。

非共雪月交光，这般造化，岂费东君力。只欠清香来扑鼻，亦有天然标格。

不上寒窗，不随流水，应不钿宫额。不愁三弄，祗愁罗袖轻拂。

作者简介：平江（今江苏苏州）人。胡元功之女。尚书黄由之室。